钦定古今图书集成/历象汇编/乾象典/第090卷 > 读眉山集次韵雪诗五首 前人
## 钦定古今图书集成/历象汇编/乾象典/第090卷 > 读眉山集次韵雪诗五首 前人

若水昏昏未有鸦，冻雷深闭阿香车。抟云忽散簁为
屑，翦水如分缀作花。拥帚尚怜南北巷，持杯能喜两
三家。戏挼弄掬输儿女，羔袖龙钟手独叉。

二

神女青腰宝髻鸦，独藏云气委飞车。夜光往往多联
璧，白小纷纷每散花。珠网纚连拘翼座，瑶池淼漫阿
环家。银为宫阙寻常见，岂即诸天守《夜叉》。

三

惠施文字黑如鸦。于此机缄漫五车。皭若易缁终不
染。纷然能幻本无花。观空白足宁知处，疑有青腰岂
作家。慧可忍寒真觉晚，为谁将手《少林叉》。

四

寄声三足阿环鸦，问讯青腰小驻车。一一照肌宁有
种，纷纷迷眼为谁花。争妍恐落江妃手，耐冷疑连月
姊家。长恨玉颜春不久，画图时展为君叉。

五

戏摇微缟女鬟鸦，试咀流酥已颊车。历乱稍埋冰揉
粟，消沉时点水圆花。岂能舴艋真寻我，且与蜗牛独
卧家。欲挑青腰还不敢，直须诗胆付《刘叉》。